‘Inbrekers’ vas ná hoëspoedjaagtog in Kaapstad | Maroela Media
‘Inbrekers’ vas ná hoëspoedjaagtog in Kaapstad
Drie verdagtes is in aanhouding ná ŉ inbraak by ŉ sakeonderneming Woensdag in die vroeë oggendure wat tot ŉ hoëspoedjaagtog deur die strate van Kaapstad gelei het.
Kapt. FC van Wyk, polisiewoordvoerder, het gesê die polisie het gereageer nadat ŉ inbraak by ŉ onderneming in Queens Park-weg in Woodstock aangemeld is. “Toe die polisie by die toneel opdaag, het hulle ŉ verdagte voertuig sien wegjaag en dit agternagesit,” het Van Wyk gesê.
“Die jaagtog het tot ŉ einde gekom toe die verdagtes se voertuig teen ŉ brug in Goodwood gebots het. Twee verdagtes is deur paramedici op die toneel behandel voordat die polisie hulle in hegtenis geneem het. Die derde verdagte is in ŉ stabiele toestand onder polisiebewaking na ŉ hospitaal geneem.”
Van Wyk het gesê die voorlopige ondersoek dui daarop dat die verdagtes toegang tot die sakeonderneming gekry het deur die voordeur met ŉ breekyster oop te breek. Vermeende gesteelde goedere, waaronder ŉ kleinkasgeldboks, is in hulle besit gevind.
Die verdagtes sal na verwagting Vrydag in die Goodwood-landdroshof verskyn.
Vrou noem aanvaller se naam voor sy sterf
Twee in hof oor R12 miljoen se Mandrax
Knap gedaan aan die manne in blou!